EELNÕU

15.12.2025

**Ehitusseadustiku ja sellega seonduvalt teiste seaduste muutmise seadus (riigikaitseliste ehitiste planeerimise ja ehitamise kiirendamine)**

**§ 1. Ehitusseadustiku muutmine**

Ehitusseadustiku § 115 lõiget 11 täiendatakse pärast sõnu „riigi julgeoleku“ tekstiosaga „, sealhulgas sõjalise riigikaitse“.

**§ 2. Ehitusseadustiku ja planeerimisseaduse rakendamise seaduse muutmine**

Ehitusseadustiku ja planeerimisseaduse rakendamise seadust täiendatakse §**-**ga 3011 järgmises sõnastuses:

„**§ 3011. Planeerimisseaduse § 2 lõigete 21 ja 23 rakendamine**

Planeeringud, mis on algatatud enne planeerimisseaduse § 2 lõigete 21 ja 23 jõustumist, menetletakse lõpuni vastavalt planeerimisseadusele.“.

**§ 3. Halduskohtumenetluse seadustiku muutmine**

Halduskohtumenetluse seadustikus tehakse järgmised muudatused:

**1)** paragrahvi 126 täiendatakse lõikega 4 järgmises sõnastuses:

„(4) Riigikaitselise ehitisega, mille ainus eesmärk on riigi julgeoleku, sealhulgas sõjalise riigikaitse tagamine, seotud asja lahendab kohus eelisjärjekorras, kuid mitte pikema aja kui nelja kuu jooksul. Põhjendatud juhul võib kohus asja läbivaatamise tähtaeg pikendada kuni kahe kuu võrra.“;

**2)** paragrahvi 249 täiendatakse lõigetega 6 ja 7 järgmises sõnastuses:

„(6) Kaebuse esitamisel muul alusel kui enda õiguste kaitseks võib esialgse õiguskaitse taotluse esitada üksnes koos kaebuse, apellatsioonikaebuse või kassatsioonkaebusega.

(7) Käesoleva paragrahvi lõikes 6 sätestatud esialgse õiguskaitse taotluse esitamise piirang kehtib üksnes kaebusele, mis on esitatud seoses riigikaitselise ehitisega ehitusseadustiku § 115 lõigete 1 ja 11 tähenduses, ning mille ainus eesmärk on riigi julgeoleku, sealhulgas sõjalise riigikaitse tagamine.“.

**§ 4.** **Keskkonnamõju hindamise ja keskkonnajuhtimissüsteemi seaduse muutmine**

Keskkonnamõju hindamise ja keskkonnajuhtimissüsteemi seaduses tehakse järgmised muudatused:

**1)** paragrahvi 1 lõike 3 punkti 1 täiendatakse pärast sõnu „riigi julgeoleku“ tekstiosaga „, sealhulgas sõjalise riigikaitse“;

**2)** paragrahvi 1 lõiget 3 täiendatakse punktiga 5 järgmises sõnastuses:

„5) selliste ehitiste tegevuslubadele, millele planeerimisseaduse § 2 lõigete 2, 21 ja 23alusel on jäetud planeerimisseadus kohaldamata.“;

**3)** paragrahvi 3 lõiget 2 täiendatakse pärast sõnu „riigi julgeoleku“ tekstiosaga „, sealhulgas sõjalise riigikaitse“.

**§ 5. Keskkonnaseadustiku üldosa seaduse muutmine**

Keskkonnaseadustiku üldosa seaduse § 30 täiendatakse lõikega 3 järgmises sõnastuses:

„(3) Käesoleva paragrahvi lõikes 2 nimetatud keskkonnaorganisatsioon ei saa haldusakti või toimingut halduskohtumenetluse seadustikus või haldusmenetluse seaduses sätestatud korras vaidlustada, kui haldusakti andmise või toimingu sooritamise eesmärk on riigi julgeoleku, sealhulgas sõjalise riigikaitse tagamisega seotud riigikaitselise ehitise ehitamine või sellega seotud toimingu tegemine või haldusakti andmine, välja arvatud juhul, kui nimetatud tegevusega võib kaasneda keskkonnaoht.“.

**§ 6. Keskkonnatasude seaduse muutmine**

Keskkonnatasude seaduses tehakse järgmised muudatused:

**1)** paragrahvi 81 täiendatakse lõigetega 11 ja 12 järgmises sõnastuses:

„(11) Kui raadamist kavandatakse metsateatist esitamata riigi julgeoleku, sealhulgas sõjalise riigikaitse eesmärgi täitmiseks riigikaitsemaal või maakatastriseaduse § 18lõikes 11 sätestatud juhul muu sihtotstarbega maal ning ehitusseadustiku §-s 115 lõigetes 1 ja 11 sätestatud riigikaitselise ehitise või kavandatava riigikaitselise ehitise ja selle teenindamiseks vajalikul maal, maksab raadamisõiguse tasu valitsusasutus, kelle huvides riigikaitseline ehitis ehitatakse.

(12) Kui raadamist kavandatakse metsateatist esitamata ehitusseadustiku § 115 lõikes 11 sätestatud juhul eraõigusliku juriidilise isiku riigikaitselise ehitise või kavandatava riigikaitselise ehitise ja selle teenindamiseks vajalikul maal või maakatastriseaduse § 18 lõikes 11 sätestatud juhul muu sihtotstarbega maal, maksab raadamisõiguse tasu eraõiguslik juriidiline isik.“;

**2)** paragrahvi 32 täiendatakse lõikega 52 järgmises sõnastuses:

„(5²) Käesoleva seaduse § 81 lõigetes 11 ja 12 nimetatud juhul arvutab Keskkonnaamet raadamisõiguse tasu raievajaduse kavandamise käigus raadatava metsamaa pindala järgi.“;

**3)** paragrahvi 342 täiendatakse lõikega 3 järgmises sõnastuses:

„(3) Käesoleva seaduse § 81 lõigetes 11 ja 12 nimetatud juhul arvutab Keskkonnaamet raadamisõiguse tasu suuruse ja väljastab raadamisõiguse tasu maksmise teate pärast metsaseaduse § 41 lõikes 141 sätestatud tööde kavandamist. “;

**4)** paragrahvi 37 täiendatakse lõikega 54 järgmises sõnastuses:

„(5⁴) Käesoleva seaduse § 81 lõigetes 11 ja 12 nimetatud juhul makstakse raadamisõiguse tasu enne metsaseaduse § 41 lõikes 141 sätestatud tööde alustamist.“;

**5)** paragrahvi 44 täiendatakse lõikega 31 järgmises sõnastuses:

„(3¹) Käesoleva seaduse § 81 lõigetes 1l ja 12 nimetatud juhul tagastatakse raadamisõiguse tasu osaliselt või täielikult, kui raadamisõiguse tasu maksmise teate väljastamisest on möödunud kolm aastat ja isik ei ole raadamisega alustanud või on raadanud väiksema pindala.“;

**6)** paragrahvi 44 lõikes 4 asendatakse tekstiosa „lõikes 3“ tekstiosaga „lõigetes 3 ja 31”;

**7)** paragrahvi 686 tekstis asendatakse sõna “Raadamisõiguse” sõnadega “Metsateatise alusel raadamisõiguse”.

**§ 7. Looduskaitseseaduse muutmine**

Looduskaitseseaduses tehakse järgmised muudatused:

**1)** paragrahvi 38 lõike 4 punkti 10 täiendatakse pärast sõnu „riigikaitselisele ehitisele“ tekstiosaga „või Vabariigi Valitsuse otsusel sellisele ehitisele, mille ainus eesmärk on riigi julgeoleku, sealhulgas sõjalise riigikaitse tagamine.“;

**2)** paragrahvi 91 lõiget 24 täiendatakse pärast sõnade „riigi julgeoleku“ tekstiosaga „, sealhulgas sõjalise riigikaitse“.

**§ 8. Maakatastriseaduse muutmine**

Maakatastriseaduse § 18 täiendatakse lõikega 11 järgmises sõnastuses:

„(11) Vabariigi Valitsus võib määrata riigi omandis oleva maa katastriüksuse sihtotstarbeks käesoleva seaduse §-s 181 nimetatud sihtotstarbe, kui katastriüksusele kavandatakse planeerimisseaduse § 2 lõigetes 2, 21 ja 23 nimetatud ehitist.“.

**§ 9. Metsaseaduse muutmine**

Metsaseaduses tehakse järgmised muudatused:

**1)** paragrahvi 9 täiendatakse lõikega 10 järgmises sõnastuses:

„(10) Metsaregistri vastutavale töötlejale esitatakse riigikaitsealase tegevuse korral infot metsa kasutamise kohta, kui see on vajalik käesoleva paragrahvi lõikes 1 sätestatud metsaressursi arvestuse pidamiseks.“;

**2)** paragrahvi 28 täiendatakse lõikega 11 järgmises sõnastuses:

„(11) Kui raiet tehakse riigi julgeoleku, sealhulgas sõjalise riigikaitse eesmärgi täitmiseks vastavalt käesoleva seaduse § 41 lõikele 141 võib kalduda kõrvale metsa majandamise kohta sätestatud nõuete täitmisest.“;

**3)** paragrahvi 41 lõike 1 punkti 1 täiendatakse pärast sõna „valgustusraie“ tekstiosaga „või

käesoleva seaduse § 28 lõikes 4 nimetatud raie kohta, kui neid kavandatakse riigi julgeoleku, sealhulgas sõjalise riigikaitse tagamiseks“;

**4)** paragrahvi 41 lõiget 82 täiendatakse teise lausega järgmises sõnastuses:

„Kui raadamist kavandatakse käesoleva paragrahvi lõikes 141 sätestatud eesmärgil, makstakse raadamisõiguse tasu pärast Keskkonnaametilt raadamisõiguse tasu maksmise teate saamist.“;

**5)** paragrahvi 41 lõiget 14 täiendatakse teise lausega järgmises sõnastuses:

„Nimetatud mahulise piirangu nõuet ei kohaldata käesoleva paragrahvi lõikes 141 sätestatud juhul.“;

**6)** paragrahvi41 täiendatakse lõikega 141 järgmises sõnastuses:

„(141) Metsateatist esitamata võib kinnisasja omanik või valdaja raiuda metsa riigi julgeoleku, sealhulgas sõjalise riigikaitse eesmärgi täitmiseks riigikaitsemaal või maakatastriseaduse § 18lõikes 11 sätestatud juhul muu sihtotstarbega maal ning ehitusseadustiku § 115 lõigetes 1 ja 11 sätestatud riigikaitselise ehitise või kavandatava riigikaitselise ehitise ja selle teenindamiseks vajalikul maal, kui Keskkonnaamet on eelnevalt osalenud raie vajaduse kavandamisel ja mõju Natura 2000 võrgustiku alale on objektiivsete asjaolude tõttu ilmselgelt välistatud.“.

**§ 10. Planeerimisseaduse muutmine**

Planeerimisseaduses tehakse järgmised muudatused:

**1)** paragrahvi 2 lõige 2 muudetakse ja sõnastatakse järgmiselt:

„(2) Käesolevat seadust kohaldatakse planeerimisele niivõrd, kuivõrd see ei lähe vastuollu riigisaladuse ja salastatud välisteabe seadusega. Käesolevat seadust ei kohaldata sellise ehitise kavandamisele, mille ainus eesmärk valdkonna eest vastutava ministri ettepanekul ja asjakohase ohuhinnangu alusel antud Vabariigi Valitsuse otsuse kohaselt on riigi julgeoleku, sealhulgas sõjalise riigikaitse tagamine või hädaolukorra lahendamine.“;

**2)** paragrahvi 2 täiendatakse lõigetega 21–24 järgmises sõnastuses:

„(21) Käesoleva paragrahvi lõikes 2 nimetatud Vabariigi Valitsuse otsuseta loetakse alljärgnevad riigikaitselised ehitised ehitisteks, mille ainus eesmärk on riigi julgeoleku, sealhulgas riigi sõjalise kaitse tagamine ning mille kavandamisel käesolevat seadust ei kohaldata:

1) side ja eelhoiatamisega seotud riigikaitseline ehitis;

2) sõjaväelise väljaõppega seotud riigikaitseline ehitis;

3) riigikaitseline tee;

4) Kaitseväe ja Kaitseliidu harjutusväli ja lasketiir;

5) ladustamisega seotud riigikaitseline ehitis;

6) Kaitseväe ja Kaitseliidu linnak.

(22) Kui Kaitseväe ja Kaitseliidu harjutusvälja kavandatakse osaliselt või tervikuna eraomandis olevale maale, siis käesoleva seaduse kohaldamata jätmisel lähtutakse relvaseaduse §-s 85 sätestatust.

(23) Kui käesoleva paragrahvi lõike 21 punktides 4–6 nimetatud riigikaitselist ehitist on vaja viivitamatult ehitada detailplaneeringu koostamise kohustusega tiheasustusalale, siis võib detailplaneeringu koostamise kohustuse täitmata jätmise otsustada Vabariigi Valitsus.

(24) Käesoleva paragrahvi lõigetes 2, 21 ja 23 nimetatud ja riigi omandis olevale maale kavandatava ehitise osas võib Vabariigi Valitsus otsustada peatada samal alal varem kehtestatud planeeringud või nende osad. Vabariigi Valitsuse otsus kaotab kehtivuse, kui otsusega ette nähtud ehitis ei ole valmis viie aasta möödumisel. Tähtaja hulka ei arvata aega, mil Vabariigi Valitsuse otsuse kehtivus oli peatatud või ehitamine keelatud.“.

**§ 11. Seaduse jõustumine**

Käesolev seadus jõustub 2026. aasta 1. märtsil.

Lauri Hussar

Riigikogu esimees

Tallinn, 2026

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Algatab Vabariigi Valitsus